Sigtuna

Sigtuna (pronunciation: [sɪkːtʉːna]) es un urbe in Svedia, situate in le centro del pais, proxime a Stockholm e Uppsala (intra un hora de distantia). In 2022 le Municipio de Sigtuna habeva 51.876 habitantes. Le citate Sigtuna esseva fundate circa 980 e esseva un del prime tres citates de Svedia de alora (le altere duo esseva Lödöse e Skara). Le citate deveniva plus tarde le sede del prime rege christian de Svedia, Olof Skötkonnung, qui cuneava le prime monetas svedese. Le filia de Olof, princessa Ingegerd, le prime sancta svedese, nasceva in Sigtuna.
Malgrado su grandor minor, Sigtuna ha habite un placia importante in le historia de Svedia. Le urbe es situate in Roslagen vicin al laco Mälaren e ha date le nomine al Municipio de Sigtuna, cuje urbe principal es Märsta.

In Sigtuna se trova Sigtuna Folkhögskola (le Universitate Popular de Sigtuna), fundate in 1917, que es le centro del 18e incontro nordic de interlingua (le 13-17 de augusto 2024).

 Historia 
Erik Segersäll (Erik le Victoriose, morite circa 995) es considerate le fundator de Sigtuna in 980. Le urbe es mentionate in le famose sagas islandese. In 1010 le rege Olof Skötkonung da franchitia de citate a Sigtuna. Illo floresceva como urbe regal, urbe commercial e centro ecclesiastic durante le proxime 250 annos. Le ancian ecclesia esseva erigite in le 13e seculo per monachos dominican. Le monasterio existe ancora, e il ha plure ruinas de ecclesias in Sigtuna.

Sigtuna esseva predate in 1187 per invasores ab est, probabilemente ab Estonia o Curlandia. Post iste attacco le citate perdeva su signification, proque le commercio e le poter cambiava al urbes svedese Uppsala, Stockholm, Kalmar e Visby, proque Mälaren habeva devenite un laco, e le transportos assi debeva esser recargate. Durante le ultime parte del annos 1900 Sigtuna habeva solmente 600 habitantes e esseva assi le citate le plus parve in Svedia.

Hodie le Municipio de Sigtuna es le sede del loco de labor le plus grande in Svedia, le aeroporto Stockholm-Arlanda. Plus que 18 milliones de homines assi passa per le municipio cata anno.

Al mesme tempore Sigtuna ha le casa municipal le plus parve in Svedia.

 Attractiones 
Le historia significa que le ancian parte del citate de Sigtuna es multo ben preservate. Le citate es hodie un attraction touristic multo popular. Le rete de stratas es in general le mesme como ante mille annos. Quando on marcha sur Stora Gatan (le Grande Strata), on marcha tres metros supra le strata principal original.

Sigtuna es ric de botecas, restaurantes, cafés e hoteles. Illo es le location le plus ric de petras runic ab le periodo del vikinges. Il ha 15-25 petras runic; includente fragmentos trovate il ha plus que 40, e si on include tote le municipio le numero ascende a 170. Le majoritate se data del 11e seculo.

In le vicinitate il ha cinque castellos a explorar – cata uno con un atmosphera historic unic e situate in le belle paisage. Le castellos es le Castello de Skokloster, le Castello de Skånelaholm, le Palatio de Steninge, le Castello de Wenngarn e le Palatio de Rosersberg.

 Ligamines externe 
 Destination Sigtuna
 Sigtuna Folkhögskola
 Le 18e incontro nordic de interlingua

Categoria:Svedia
Categoria:Citates_in_Svedia
Categoria:Interlingua